recursal/SuperWikiNEXT-32B huggingface dataset:
**אלפא ואומגה** היא אופרה עברית מאת המלחין גיל שוחט על פי ליברית מאת דורי מנור ואנה הרמן. האופרה מבוססת על סיפור אדם וחוה מנקודת מבטם בהשראת סדרת רישומים באותו שם מאת הצייר הנורווגי אדוורד מונק.

אודות האופרה
------------

האופרה עושה שימוש בדמויות אדם (אלפא) וחוה (אומגה) כסמלים. אומגה מסמלת את היצר המיני חסר העקבות, המוביל אותה להזדווג עם הנחש, בעוד אלפא מסמל את רגש הקנאה משולחת הרסן, המובילה לסיום הטראגי הבלתי נמנע.

בכורת האופרה התקיימה במשכן לאומנויות הבמה בתל אביב ב-13 בינואר 2001 בהפקת האופרה הישראלית עם גבי שדה בתפקיד אלפא ומיכל שמיר בתפקיד אומגה, בבימויו של דייוויד אולדן ובניצוחו של גארי ברתיני. הייתה זו הפעם הראשונה שיצירה מקומית זכתה להפקה שהיקפה ותקציבה משתווים לאופרות גדולות של יוצרים בינלאומיים. האקדמיה הישראלית לתיאטרון העניקה לאופרה את פרס האירוע הבולט של השנה בתחום אמנויות הבמה.

תקציר העלילה
------------

אלפא ואומגה, שני בני האדם היחידים בעולם שזה עתה נברא נמצאים על אי שומם, מוקפים בחיות (דב, צבוע, נמר וחמור).

אומגה מעירה את אלפא משנתו והשניים שרים שיר אהבה אשר נקטע עם הופעתו של הנחש. מקהלת החיות מתארת עת מעלליו של הנחש שפלש לאי השלו והביא אליו רוע שלא נודע לפני כן.

אלפא ואומגה נרדמים, אך אלפא נעור לפתע ומבקש ללכת ולחפש את העץ שמפריו יכין שיקוי שיבטיח את נאמנותה של אומגה לעד, מקהלת החיות מזהירה אותו מפני הצעד, אך הוא אינו מאזין לאזהרה. בהיעדרו של אלפא, הנחש זוחל אל אומגה ומפתה אותה עד שהיא נכנעת לו והם מזדווגים. לאחר מכן שב אלפא עם השיקוי ושר שיר אהבה לאומגה, שחשה שגופה משתנה. היא חשה כאב חד ויולדת מרחמה בני-כלאיים שלה ושל הנחש. אלפא רוצח את הוולדות בחמת זעם. אומגה שרה קינה ומבכה את מות ילדיה.

אומגה נכנסת לעובי היער, שם היא מקיימת יחסים עם חיות הפרא. החיות השונות (הנמר, הדב והחמור) מתפארות בכך שכבשו את אומגה. הצבוע מפתה את אומגה בערמומיות ומציע לה יהלומים מתוך עיניו. הנחש מזהיר את אומגה לבל תביט בעיניו הקטלניות של הצבוע. אומגה מתעלמת מהאזהרה ותולשת את היהלומים מעיני הצבוע. היהלומים גורמים לה לצפות בעתידה והיא רואה את אלפא רוצח אותה בטירוף של קנאה. שוב חשה אומגה כאב ויולדת בני כלאיים, פרי זיווגיה עם חיות היער. אומגה מחליטה לברוח מהאי ומגורלה.

אלפא ניצב בודד, כאשר אחד מבני הכלאיים מתקרב אליו וקורא לו "אבא". בני כלאיים רבים אחרים באים בעקבותיו ולאחריהם אמם. אלפא מחבק את אומגה ושר לה שיר ערש, המכין אותה למותה. לאחר מותה הוא מבכה אותה. בני-הכלאיים מתקרבים באיום, דורשים נקמה ומשסעים את אלפא לגזרים.

הנחש מתבונן אל בני הכלאיים, מחזיר מבטו אל הקהל ואומר: "אתם, כולכם, בני הכלאיים של אומגה".

קישורים חיצוניים
----------------

* האופרה המלאה, סרטון באתר יוטיוב

הערות שוליים
------------

1. ↑  האופרה הישראלית - אלפא ואומגה
2. ↑  מרב יודלביץ', אופרה במיליוני שקלים, באתר ynet, 23 בנובמבר 2000
3. ↑  פרס אמנויות הבמה יוענק לאופרה אלפא ואומגה של גיל שוחט, באתר הארץ, 19 בפברואר 2002
שלט האצולה האפיפיורי של אינוקנטיוס החמישי
**אינוקנטיוס החמישי** (בלטינית: **Innocentius V**;‏ 1225 – 22 ביוני 1276) היה האפיפיור מ-21 בינואר 1276 עד מותו.

ביוגרפיה
--------

### ראשית חייו

פייר דה טארנטייז נולד בשנת 1225 בשמפאני-אה-וזואז, שהשתייכה לרוזנות סבויה. מאז 1264 הוא היה ראש מחוז של המסדר הדומיניקני. בשנת 1272 הוא מונה לארכיבישוף של ליון, ובשנת 1273 מונה לחשמן בישוף של אוסטיה. הוא היה גם פרופסור באוניברסיטת סורבון בפריז. כתלמיד של תומאס אקווינס ואלברטוס מגנוס הוא התפרסם בתחום המדע עם שם גדול יותר מאשר היה לו במהלך כהונתו. במהלך תקופה זו הוא קיבל את התואר דוקטור famosissimus.

הוא נבחר לאפיפיור ב-21 בינואר 1276, יום אחד בלבד אחרי כינוס המועצה, אשר התכנסה לראשונה על פי הכללים הקפדניים של קודמו גרגוריוס העשירי, ולפיהם הקרדינלים לא הורשו לעזוב את הבניין לפני שנבחר אפיפיור חדש. אינוקנטיוס היה הדומיניקני הראשון שנבחר לאפיפיור. אף על פי שנטה לנייטרליות, העד מהרה הוא נסחף בהשפעתו של שארל הראשון, מלך נאפולי וסיציליה, שהתגורר כסנטור רומי ברומא. כמו כן הוא תמך בשביעות רצון במדיניותו כלפי רודולף פון הבסבורג, והוא גם ניסה לשווא להגביר את איחוד הכנסייה עם ביזנטיון.

אינוקנטיוס כיהן תקופה קצרה בלבד, וב-22 ביוני 1276 הוא מת ברומא, ובמקומו נבחר לאפיפיור אדריאנוס החמישי.

קישורים חיצוניים
----------------

ויקישיתוף מדיה וקבצים בנושא **אינוקנטיוס החמישי** בוויקישיתוף
* אינוקנטיוס החמישי, באתר "Find a Grave" (באנגלית)
* אינוקנטיוס החמישי, באתר אנציקלופדיה בריטניקה (באנגלית)

|  |  |  |
| --- | --- | --- |
| **הקודם**:**גרגוריוס העשירי** | **אפיפיור(רשימת האפיפיורים)** | **הבא**:**אדריאנוס החמישי** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007291932305171
* BNE: XX1389492
* BnF: cb13517867t (data)
* CANTIC: a10477688
* GND: 100948111
* ICCU: SBLV131985
* ISNI: 0000 0001 1862 4274
* LCCN: nr96036497
* NLP: A36486851
* NTA: 07378950X
* RERO: 02-A010793481
* SUDOC: 069807930
* ULAN: 500355737
* VcBA: 495/46695
* VIAF: 79150891
* WorldCat: viaf-59240284

 |
**אִינוֹקֶנְטִיוּס הראשון** (בלטינית: **Innocentius I**; מת ב-12 במרץ 417) היה האפיפיור בין השנים 402 ו-417, וירש את כס האפיפיור מאנסטסיוס הראשון. לפי כותב הביוגרפיה שלו ב"ספר האפיפיורים" ה"ליבר פונטיפיקליס", הוא היה בנו של אדם בשם אינוקנטיוס מאלבנו, אך לפי עדות בן התקופה הירונימוס אביו היה האפיפיור אנסטסיוס. הוא נולד, כמובן, לפני שאביו נטל על עצמו את נדר הפרישות.

כבר עם תחילת כהונתו, הוא נתפס כבורר סמכותי במחלוקות כנסייתיות, הן במזרח והן במערב. בתקופת כהונתו התרחש המצור על רומא בידי אלאריק הוויזיגותי בשנת 408. לפי זוסימוס, היו הרעב והמגיפות כה כבדים, שניתנה רשות להקריב קרבנות ולהתפלל לאלוהויות הפגניות של רומא. אינוקנטיוס, מכל מקום, נעדר אז מן העיר בשליחות אל הקיסר הונוריוס ברוונה בזמן ביזת העיר בשנת 410.

כקודמיו על כס האפיפיור, עסק גם אינוקנטיוס בניסיונות להרחיב ולהעמיק את שליטת הכס ברומא על–פני כל הנוצרים. הוא נידה מן הכנסייה את ויקטריקיוס מרואן, אקסופריוס מטולוז, אלכסנדר מאנטיוכיה ואחרים, וכמו כן פעל בעקבות פניותיו של יוחנן כריסוסטומוס כנגד תיאופילוס מאלכסנדריה — פעולות המצביעות על כך שהיו עילות רבות לנידוי. הוא נקט עמדה במחלוקת פלאגיוס, ואישר את החלטות הוויעוד (סינוד) בקרתגו משנת 416 שנשלחו אליו וכתב ברוח זו לאבות הנומידים של ויעוד מילבה שעמם נמנה אוגוסטינוס שפנו אליו.

קישורים חיצוניים
----------------

ויקישיתוף מדיה וקבצים בנושא **אינוקנטיוס הראשון** בוויקישיתוף
* אינוקנטיוס הראשון, באתר "Find a Grave" (באנגלית)
* אינוקנטיוס הראשון, באתר אנציקלופדיה בריטניקה (באנגלית)

הערות שוליים
------------

1. ↑  "Saint Innocent I | pope".

|  |  |  |
| --- | --- | --- |
| **הקודם**:**אנסטסיוס הראשון** | **אפיפיור(רשימת האפיפיורים)** | **הבא**:**זוסימוס** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007390559605171
* BNE: XX1178825
* BnF: cb11886601s (data)
* CANTIC: a10582137
* GND: 118775545
* ICCU: SBLV110783
* ISNI: 0000 0003 7475 8503
* LCCN: nr97022192
* NKC: skuk0003168
* NLA: 61542855
* NTA: 073272299
* RERO: 02-A012326458
* SUDOC: 026659484
* Trove: 1843800
* ULAN: 500355736
* VcBA: 495/45801
* VIAF: 222301390
* WorldCat: lccn-nr97022192

 |
פירוש נוסף ערך זה עוסק במערכות הפעלה בזמן אמת.. אם התכוונתם לכנות, אמיתות - מושג בתחום האתיקה, ראו יושרה.

**אינטגריטי** (באנגלית: **INTEGRITY**) ו**אינטגריטי-178B** הן מערכות הפעלה זמן אמת (RTOS) המיוצרות ומשווקות על ידי חברת גרין הילס.

אינטגריטי
---------

אינטגריטי מוסמכת POSIX ומיועדת לשימוש במערכות משובצות 32 סיביות או 64 סיביות. ארכיטקטורות מחשבים נתמכות כוללות וריאנטים של: ARM, Blackfin, ColdFire, MIPS, PowerPC, XScale ו-x86. כמו כן אינטגריטי נתמך על ידי ספריות SSL/TLS פופולריות כגון wolfSSL.

אינטגריטי-178B
--------------

אינטגריטי-178B היא גרסה תואמת התקן התעופתי DO-178, של אינטגריטי. משתמשים בה בכמה מטוסי צבא כמו ה-B-2 -16, F-22 ו-F-35, וכלי הטיס המסחרי איירבוס A380. תכנון הליבה שלה מבטיח זמני מחשוב מוגבלים על ידי ביטול תכונות כגון הקצאת זיכרון דינמית.

יכולות הביקורת והנדסת האבטחה אפשרו לה להשיג את דירוג הערכת הבטחת הערכה (EAL) ברמה 6, על ידי הסוכנות לביטחון לאומי (NSA). אולם יש לציין כי הערכת האבטחה (TOE) של ארכיטקטורת היעד של לא כוללת רכיבים כמו מערכת קבצים ותקשורת, ומתמקדת כמעט אך ורק בליבה. מערכות הפעלה אחרות, כגון Windows, MacOS או Linux, אף שהן מוערכות ברמות אבטחה נמוכות יותר, כוללות בדרך כלל יכולות אלה בתוך ה-TOE שלהן.

ארכיטקטורות מעבדים נתמכות
-------------------------

חבילת התמיכה בארכיטקטורה (ASP) של אינטגריטי מספקת תמיכה למשפחות מעבדים רבות:

* PowerPC/Power ISA
* AMD ו Intel: x86
* ARM Holdings: ARM
* MIPS

הערות שוליים
------------

1. ↑  "i.MX6 CAAM with Integrity OS - wolfSSL" (באנגלית אמריקאית). 2018-10-26. נבדק ב-2019-02-14.
2. ↑  "Board or bored? Lockheed Martin gets into the COTS hardware biz". VITA Technologies Magazine. 10 בדצמבר 2010. נבדק ב-9 במרץ 2012. `{{cite web}}`:  (עזרה)
3. 1 2  Kelly Jackson Higgins (2008-11-18). "Secure OS Gets Highest NSA Rating, Goes Commercial". Dark Reading. נבדק ב-2013-12-01.
4. ↑  "Integrity-178B Separation Kernel Security Target" (PDF). SAIC. 2011-01-31. נבדק ב-2011-03-22.
**טרולדהגן** (בנורווגית: **Troldhaugen**) הוא ביתו לשעבר של המלחין הנורווגי אדוורד גריג ואשתו נינה גריג. הבית נמצא בפאתי העיר ברגן.

רקע היסטורי
-----------

הבית תוכנן על ידי בן דודו של גריג, שאק בול (אנ'). גריג קרא לבית "גבעת הטרולים" מאחר שילדי המקום אמרו שהאזור נמצא ב"עמק הטרולים".

בניית הבית הסתיימה ב-1885. מאז, בכל קיץ ועד מותו נהג גריג להלחין ולבצע בטרולדהגן. לאחר פטירתו ופטירת אשתו, נקברו שניהם בחלקה על יד הבית.

על יד הבית מצויה בקתה קטנה בה גריג נהג לצפות באגם. גריג דיבר רבות על ביתו ואף כתב את אחד מהקטעים הליריים היודעים ביותר שלו אודותיו – "יום החתונה בטרולדהגן" (אנ').

השימוש כיום
-----------

כיום משמש הבית כמוזיאון גריג להנצחת מורשתו המוזיקלית והלאומית. טרולדהגן הפך למוזיאון בשנת 1928 וכולל את הווילה של גריג, צריף המלחין, ואת אתר הקברים של בני הזוג גריג, כמו גם בניין מוזיאונים מודרני ואת אולם הקונצרטים טרולדסלן, אולם מוזיקה קאמרית המונה 200 איש. טרולדסלן הוא מרכז פעילויות הקונצרט הנרחבות של המוזיאון ויש בו אקוסטיקה מצוינת. בכניסה מוצב פסל מברונזה של אינגבריגט וויק של אדוארד גריג משנת 1917, שהעתק שלו ניצב גם בפארק המרכזי של ברגן. הפסל בגודל טבעי – כמו גריג עצמו, שגובהו היה 1.52 מ'.

ב-1995 נפתח בניין חדש שמתאר את חייו ויצירתו של גריג. בבניין זה נמצא פסנתר הסטיינווי שלו. בטרולדהגן נערכים מדי שנה קונצרטים במסגרת פסטיבל ברגן הבינלאומי.

טרולדסלן

קישורים חיצוניים
----------------

ויקישיתוף מדיה וקבצים בנושא **טרולדהגן** בוויקישיתוף
* 

* אתר האינטרנט הרשמי של טרולדהגן (בנורווגית ספרותית)
* אתר מוזיאון גריג בטרולדהגן
* גלריית תמונות של גריג בביתו

הערות שוליים
------------

1. ↑  Troldhaugen, The International Edward Grieg Piano Competition

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 90924186
* GND: 10026722-1
* ISNI: 0000 0001 0745 1937
* KulturNav: 9d96880a-3073-4a30-bd2b-70598e9001b4
* LCCN: n2004069425
* MusicBrainz: 50c47394-4147-4c1f-9074-288fc1175239
* NKC: ko2004233428
* VIAF: 153811210
* WorldCat: lccn-n2004069425

 |
פרוטוקול הישיבה הראשונה שבה הוחלט על הקמת האגודה
**אָבִי (אלאן) אֶנְגֶל** (נולד ב-1935) הוא היושב ראש הראשון של האגודה לשמירת זכויות הפרט, וההומוסקסואל הישראלי הראשון שהתראיין בגלוי בטלוויזיה בישראל.

ביוגרפיה
--------

### ראשית חייו

אבי אנגל נולד בניו יורק, שם התגורר עד גיל 17. את לימודיו האקדמיים בהנדסת חשמל השלים במכון הטכנולוגי של מסצ'וסטס (MIT).

בשנת 1957 עבר למקסיקו, והחל שם את עבודתו בחברת החשמל המקומית. בגיל 22 השלים אנגל עם היותו הומוסקסואל. לאחר שלוש שנים במקסיקו עבד שנה נוספת בחברת החשמל בוונצואלה, ולאחר מכן נסע להוואי. מהוואי יצא אנגל לטיול סביב העולם בשנת 1962, שכלל ביקור בלבנון, מצרים, ירדן וישראל. לאחר שובו לארצות הברית עבד שנתיים עבור הצבא האמריקני באוקינאווה ושנתיים נוספות בפנמה.

בשנת 1968, לאחר שהסוכנות היהודית סירבה להביאו ארצה כעולה חדש בשל היותו הומוסקסואל, עלה אנגל לישראל והתאזרח מאוחר יותר. בישראל למד הוראת אנגלית באוניברסיטת תל אביב, אך לא עסק במקצוע.

### חייו כפעיל ציבור

אנגל וחבריו, שהיו ברובם עולים חדשים, הושפעו מאוד ממהומות סטונוול שאירעו בניו יורק ביוני 1969 ומהקמת ארגוני המחאה ההומוסקסואליים שהחלו לצוץ ברחבי ארצות הברית. לדידם, היה זה אך טבעי שגם בישראל צריך לקום ארגון שכזה. ביולי 1975 נפגשו קובץ חברים בביתו של אנגל והחליטו על הקמת הארגון. באחת מפגישותיו הראשונות של ועד האגודה, ב-14 בדצמבר 1975, נבחר לכהן בתפקיד יושב ראש האגודה.

אנגל ואחרים השתתפו בתוכנית הטלוויזיה הראשונה בישראל שעסקה בהומוסקסואליות. התוכנית, "השעה השלישית", בהנחיית פרופ' ירמיהו יובל, התקיימה ב-2 בפברואר 1976. אנגל, ששירת באותו זמן במילואים בח'אן יונס, קיבל חופשה לצורך ההשתתפות בתוכנית בעקבות פניית המפיק, צבי דורנר, לדובר צה"ל. עם שובו של אנגל למילואים הוא התקבל שם בתשואות.

השידור התקיים מחדר שכור באולם "בית ציוני אמריקה", בעוד הנחיית התוכנית התבצעה מהאולפן בירושלים. אבי אנגל ומשתתף נוסף היו היחידים שהצטלמו בחשיפה מלאה. שאר המשתתפים חבשו פאות, קולם עוות וצולמה צלליתם בלבד. הראיון סבב באופן כללי על חיי הקהילה ההומוסקסואלית, על מידת השכיחות של התופעה ומקומות המפגש המקובלים. בעקבות שידור התוכנית פנו הומוסקסואלים רבים לאגודה, ובהם יורם חטואל, שהיה לבן-זוגו הראשון של אנגל, ולימים נפטר מאיידס.

אבי אנגל האמין כי: "אי אפשר להקים אגודה ולהישאר בארון" ותבע מכל חבריו לוועד, שהיו רובם ככולם בארון, להיחשף. אנגל האמין בכל לבו שהחברה בישראל לא תתייחס ברצינות לקבוצה של אנשים שאינם מוכנים להיחשף, וכי הישארות בארון יוצרת רושם שהומוסקסואליות היא דבר שיש להסתיר או להתבייש בו. גישתו המהפכנית של אנגל הקדימה את זמנה והובילה לחילוקי דעות וחיכוכים רבים באגודה.

אבי אנגל כיהן בתפקידו כיושב ראש האגודה עד לאספה הכללית הראשונה של הארגון שנערכה ב-29 בפברואר 1976 במועדון "צוותא" בתל אביב, בה נבחר תחתיו סיוון מלכיאור. אנגל המשיך לכהן בוועד האגודה עד לפרישתו מהחיים הציבוריים.

אנגל עבד בחברת בזק משנת 1976 ועד פרישתו לגמלאות. בשנת 1980 הכיר את בן זוגו לחיים ניסים צ'יפרוט. השניים נישאו בסן דייגו בקליפורניה בשנת 2008.

הערות שוליים
------------

1. ↑  טל לויו לין, היום לפני 34 שנה: סקר ארצי על דיון טלוויזיוני במעמד האשה, באתר הארץ, 3 במרץ 2010
**יורדן הרננדו אוסוריו פארדס** (בספרדית: **Yordan Hernando Osorio Paredes**; נולד ב-10 במאי 1994 בבארינסה, ונצואלה) הוא כדורגלן ונצואלי, המשחק בעמדת הבלם בפארמה מהסרייה ב' ובנבחרת ונצואלה.

קריירת מועדונים
---------------

אוסוריו בהופעת בכורה במדי זניט. משחק ידידות נגד סוצ'י, ספטמבר 2019.
אוסוריו החל את הקריירה במועדון סמורה מעיר הולדתו. ב־3 באפריל 2014, במשחקו נגד ליאנרוס, ערך את הופעת הבכורה שלו בליגה הוונצואלית. ב-30 במרץ 2015, במשחק מול אתלטיקו ונצואלה, יורדן הבקיע את שערו הראשון עבור הקבוצה. במדי המועדון הוא זכה שלוש פעמים באליפות ונצואלה.

בתחילת 2017 עבר אוסוריו לטונדלה הפורטוגזית. ב-22 בינואר, במשחק נגד בנפיקה, ערך את הופעת הבכורה שלו בליגת סנגריש. ב־28 בינואר, במשחק מול שאוויש, הבקיע את שערו הראשון עבור טונדלה.

בתחילת 2018 עבר אוסוריו להשאלה בפורטו. ב־2 באפריל, במשחק נגד בלננסש, ערך את הופעת הבכורה שלו במועדון החדש. בסוף העונה זכתה הקבוצה באליפות ופורטו רכשה אותו.

בקיץ של אותה השנה, עבר אוסוריו לוויטוריה בהשאלה כדי לקבל דקות משחק. ב-10 באוגוסט, במשחק נגד בנפיקה, ערך את הופעת הבכורה שלו בקבוצה החדשה. ב-30 בספטמבר, נגד ויטוריה סטובאל, יורדן הבקיע את שערו הראשון עבור ויטוריה.

בקיץ 2019 הושאל לזניט סנקט פטרבורג מהליגה הרוסית למשך עונה אחת. את הופעת הבכורה במדי זניט ערך במשחק ליגת האלופות נגד ליון. בליגה הרוסית הופיע לראשונה במדי הקבוצה ב-6 באוקטובר 2019 בניצחון החוץ, 3–1 על אורל.

באוקטובר 2020 חתם בפארמה מהליגה האיטלקית.

קריירה בנבחרת
-------------

ב-4 ביוני 2017, במשחק ידידות מול נבחרת ארצות הברית, ערך אוסוריו את הופעת הבכורה שלו במדי נבחרת ונצואלה. בשנת 2019 השתתף אוסוריו בקופה אמריקה בברזיל. בטורניר הוא שיחק במשחק מול נבחרת ברזיל.

הישגים
------

**קבוצתיים**
**סמורה**

* אליפות ונצואלה (3): 2013/2014, 2015, 2016

**פורטו**

* אליפות פורטוגל (1): 2017/2018

זניט סנקט פטרבורג
* אליפות רוסיה (1): 2019/2020
* הגביע הרוסי (1): 2019/2020

קישורים חיצוניים
----------------

ויקישיתוף מדיה וקבצים בנושא **יורדן אוסוריו** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* סטטיסטיקות כדורגל
* פרופיל, באתר sports.ru

הערות שוליים
------------

1. ↑  Йордан Осорио — в «Зените»!

| **נבחרת ונצואלה – קופה אמריקה 2019** |
| --- |
| 1 פרינייס • 
2 ויאנואבה • 
3 אוסוריו • 
4 קנסלור • 
5 מורנו • 
6 הררה • 
7 מאצ'יס • 
8 רינקון • 
9 אריסטחויטה • 
10 סבארינו • 
11 אניור • 
12 גראטרול •
13 סייאס • 
14 מאגו •
15 מוריו •
16 רוסאלס •
17 ג'וסף •
18 סוטלדו •
19 פיגארה •
20 הרננדס •
21 פלטשר •
22 רומו •
23 רונדון •
מאמן: דודאמל | ונצואלהונצואלה |
**תמר רותם** (נולדה ב-10 בינואר 1965) היא עיתונאית, סופרת, מבקרת ספרות ועורכת ישראלית.

ביוגרפיה
--------

נולדה בחיפה וגדלה בבני ברק, בת למשפחה חרדית בת 7 ילדים. אמה היא הסופרת יהודית רותם. בוגרת סמינר בית יעקב ע"ש שצ'רנסקי בתל אביב. בוגרת תואר ראשון בספרות ובבלשנות אנגלית באוניברסיטת בר-אילן, בוגרת תוכנית העמיתים של עלמא בית לתרבות עברית. ב-2022 זכתה בפרס שר התרבות לסופרים בראשית דרכם על ספרה "מעבר לים" (שוקן).[דרוש מקור]

ב-1996 החלה לכתוב במקומון "צומת השרון" של רשת שוקן וערכה את מגזין הפנאי שלו. ב-1997 החלה לעבוד בעיתון "הארץ", כעורכת-משכתבת ולכתוב מדור חינוך. מראשית שנות ה-2000 סיקרה את החברה החרדית בעיתון "הארץ" והתמקדה בין השאר בתהליכי שינוי בחברה זו ובמתח בין הקצנה לפתיחות, שמרנות ומודרניות. הפנתה זרקור לבעיות החברה החרדית, העוני, מצוקת הדיור, הנשירה, האפליה כלפי ספרדים, מצוקות הנשים החרדיות, אלימות נגד נשים ומסורבות גט. התמחתה בקבוצות חרדיות קיצוניות. חתומה, בין היתר, על גילוי נשות הטליבאן. מנגד ליוותה מקרוב את מהפכת ההתמקצעות וההשכלה בציבור החרדי ואת היציאה בשאלה של יחידים ומשפחות. בשנים אלה כתבה גם כתבות מגזין ופרסמה ראיונות ומאמרי דעה. ב-2013–2015 הייתה כתבת התרבות של מוסף גלריה וסיקרה תיאטרון ומחול וכן כתבה ביקורות ספרות.

ב-2015, השתתפה בסרט "גרסה דינקותא" של אחותה נועה רוט, יוצרת קולנוע דוקומנטרי, על סיפור משפחתה. הסרט התחרה בפסטיבל דוקאביב.

מאז 2016 היא כתבת עצמאית, כותבת ועורכת ספרים, מפרסמת ביקורות ספרות במוסף ספרים בהארץ וכן כותבת פרוזה.

ב-2021 ראה אור ספרה הראשון, "מעבר לים" שראה אור בהוצאת שוקן. הרומן - המבוסס על מכתבים משפחתיים ומסמכים רבים - מספר על חמש שנים שבהן עשה האמן נחום גוטמן בבירות האמנות הסוערות של אירופה בראשית שנות ה-20 של המאה העשרים ומשרטט את דיוקן האמן כאיש צעיר. בתחקיר טקסטואלי ראשון מסוגו חשפה לראשונה את דמותה של פ"פ, הלוא היא פרידה פליגלמן, אהובתו של גוטמן שהייתה אנתרופולוגית וסופרג'יסטית פורצת דרך. הצעירה האמריקאית היהודייה שגוטמן קשר עמה את חייו באותן שנים מאירה את דמותו של האמן באור חדש.

חיים אישיים
-----------

מתגוררת בתל אביב-יפו, אם לשניים.

קישורים חיצוניים
----------------

* מאמרי תמר רותם, באתר "הארץ"
* תמר רותם באתר של הוצאת שוקן
* ראיון בתוכנית "ספרים רבותי ספרים" באתר האינטרנט של גלי צה"ל

הערות שוליים
------------

1. ↑  אודות תמר רותם, באתר "עלמא בית לתרבות עברית"
2. ↑  תמר רותם, לגדול בעולם החרדי: פצע שלא מתאחה, באתר הארץ, 9 בפברואר 2012
3. ↑  אודות הסרט גרסה דינקותא בקרן החדשה לקולנוע ולטלוויזיה
4. ↑  אתר למנויים בלבד שני ליטמן, טרגדיה קטנה ברמה משפחתית, ייאוש ברמה עולמית, באתר הארץ, 25 במאי 2015
5. ↑  אתר למנויים בלבד גילי איזיקוביץ, "אנחנו נאהבים, אתה מפריע לנו": הסיפור שעוד לא סופר על נחום גוטמן, באתר הארץ, 21 במאי 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007457904405171
* VIAF: 66148631393230411676
* WorldCat (עם VIAF): 66148631393230411676

 |
**אבי ארוך** הוא קצין צה"ל בדימוס בדרגת תת-אלוף, כיהן כראש להק כוח האדם. לאחר שחרורו כיהן כמנכ"ל חברת UMI יוניברסל מוטורס ישראל (יבואנית מכוניות ג'נרל מוטורס לישראל).

ביוגרפיה
--------

ארוך נולד בתל אביב ולמד בבית הספר הטכני של חיל האוויר בחיפה. התגייס לצה"ל ב-1965 והוכשר כמכונאי מטוסי סילון. שירת כמכונאי בטייסת 101 במהלך מלחמת ששת הימים. לאחר קורס קצינים שירת כשליש בטייסת 109. בהמשך שירת כמפקד גף מנהלה בבמצ"א 108 (בית מלאכה לציוד אלקטרוני בצריפין), מפקד גף מנהלה ביחידת בקרה אווירית הדרומית (יב"א 509), ראש ענף חינוך בחיל האוויר, מפקד טייסת מנהלה בבסיס חצור ומפקד טייסת מנהלה של בסיס תל נוף. לאחר מבצע שלום הגליל שימש מפקד שדה התעופה ביירות. שירת כראש מחלקת פרט וחוגרים בחיל האוויר. ב-1990 מונה לראש להק כוח האדם בחיל ושירת בתפקיד זה עד 1992.

לאחר שחרורו משירות הקבע, הצטרף לחברת יוניברסל מוטורס ישראל, יבואנית ג'נרל מוטורס, בה כיהן מפקדו לשעבר בחיל האוויר אביהו בן-נון כיושב הראש. ארוך כיהן כסמנכ"ל לענייני שיווק ומכירות, בינואר 2008 מונה למנכ"ל החברה וכיהן בתפקיד עד סוף 2014.

הערות שוליים
------------

1. ↑  ניר בן-טובים‏, אבי ארוך, מנכ"ל UMI פורש מתפקידו, באתר וואלה!‏, 29 באוקטובר 2014

| ראשי להק כוח האדם בחיל האוויר |
| --- |
| 

|  |
| --- |
| ישעיהו לזרסון • אורי טלמור • צבי גוב-ארי • יעקב טרנר • משה מורג • אבי ארוך • יואל פלדשו • יצחק אמיתי • גיל רגב • אמיר השכל • רז גור אריה • דני גנות • רמי בן אפרים • אילן בוגר • דוד ברקי • נתן ישראלי • איתמר רייכל • יובל הראל |

 |
**איש הזאב** (באנגלית: **The Wolfman**) הוא סרט אימה אמריקאי משנת 2010 בבימויו של ג'ו ג'ונסטון, המבוסס על סרט בעל אותו שם משנת 1941. בסרט מככבים בניסיו דל טורו, אנתוני הופקינס, אמילי בלאנט והוגו ויבינג. הסרט קיבל ביקורות מעורבות וזכה בפרס אוסקר ובפרס סאטורן בקטגוריית האיפור הטוב ביותר.

הסרט יצא בארצות הברית ב-10 בפברואר 2010 ובישראל הסרט יצא ב-1 באפריל 2010.

עלילה
-----

לורנס טלבוט הוא שחקן תיאטרון. יום אחד, נודע לו שאחיו, בן, נחטף. לורנס חוזר לבית משפחתו שבבלקמור. שם הוא פוגש את אביו המתנכר, סר ג'ון. לאחר שהוא רואה את גופת אחיו, לורנס שומע שמועות שהצוענים אחראים למותו של אחיו. באותו לילה הוא הולך לבקר במחנה הצוענים שבו הוא ננשך על ידי איש זאב. מאילך, לורנס הופך לסירוגין לאיש זאב.

צוות שחקנים
-----------

* בניסיו דל טורו – לורנס טלבוט
* אנתוני הופקינס – סר ג'ון טלבוט
* אמילי בלאנט – גוון קונליף
* הוגו ויבינג – פרנסיס אברליין
* ג'רלדין צ'פלין – הצוענית מאליווה
* ג'ורדן קולסון – ילד זאב

ביקורות והכנסות
---------------

הסרט קיבל ביקורות מעורבות ממבקרי הקולנוע. אתר Rotten Tomatoes המרכז ביקורות קולנוע העניק לסרט דירוג של 32%. עם זאת, עיתונאית מ"אנטרטיינמנט ויקלי" היללה את משחקו של בניסיו דל טורו בתור לורנס והיא אף השוותה אותו לדמות בסרט המקורי. בנוסף, ריק בייקר ודייב אלסי זכו בפרס אוסקר בקטגוריית האיפור הטוב ביותר.

בסוף השבוע הראשון לצאתו בהפצה כללית הסרט זכה להכנסות של כ-31.4 מיליון דולר, מה שמיקם אותו כסרט השלישי המכניס באותו שבוע אחרי "יום האהבה" ו"פרסי ג'קסון וגנב הברק". נכון ל-2011 הסרט זכה להיכנסגות של כ-61,979,680 מיליון דולר בארצות הברית וכ-77,810,085 מיליון דולר ברחבי העולם, מה שמסכם את הכנסותיו בכ-139,789,765 מיליון דולר. בנוסף, הסרט זכה להכנסות של למעלה מ-20 מיליון דולר ממכירות מארזי ה-DVD וה-Blu-ray.

קישורים חיצוניים
----------------

ויקישיתוף מדיה וקבצים בנושא **איש הזאב** בוויקישיתוף
* 

* אתר האינטרנט הרשמי של איש הזאב (באנגלית)

* "איש הזאב", במסד הנתונים הקולנועיים IMDb (באנגלית)

* "איש הזאב", באתר נטפליקס

* "איש הזאב", באתר AllMovie (באנגלית)

* "איש הזאב", באתר Rotten Tomatoes (באנגלית)

* "איש הזאב", באתר Box Office Mojo (באנגלית)

* "איש הזאב", באתר Metacritic (באנגלית)

* "איש הזאב", באתר אידיבי

* "איש הזאב", במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2010066425
* WorldCat (עם LCCN): no2010-066425

 |
**סוואנית** (**ლუშნუ ნინ/შკა̈ნ** - לוּשנוּ נין; גאורגית: **სვანური ენა** - סוואנוּרי אֶנה) היא השפה המדוברת בצפון-מערב גאורגיה. לשפה זו אין מעמד רשמי במדינה ורוב דובריה שולטים גם בגאורגית.

תפוצה
-----

הסוואנית היא שפתם של כ-30,000 סוואנים שהם אתנית גאורגים, ומתגוררים במחוז ההיסטורי ההררי, סוואנתי, בנפות מסטיה ולנטחי, לאורך הנהרות, אנגורי, צחניסצקאלי וקודורי. חלק מדוברי הסוואנית מתגוררים ברפובליקה הבדלנית אבחזיה הגובלת במחוז ההיסטורי. קשה לאמוד את מספר דוברי הסוואנית באבחזיה, יש הטוענים כי מספר זה נע סביב 2,500 איש. 

לשפה אין תקן כתוב או מעמד רשמי. רוב דובריה דוברים גם גאורגית, השפה הרשמית גאורגיה, ומשתמשים בסוואנית בשפה הספרותית והתקשורת העסקית. אין בנמצא ספר הדרכה לשפה הסוואנית, ומספר דובריה נמצא בירידה עקב פיזור האוכלוסייה, העלייה ברמת החיים והפיתוח התחבורתי המקטין את הבידוד של ההתײשבות בסוואנתי. השפה צוינה כשפה בסכנת הכחדה, כיוון שבקיאות בה היא נחלת מעטים.

היסטוריה
--------

השפה הסוואנית נבדלת מיתר השפות הכרתװליות ולא ניתן להבינה ביתרן (גאורגית, לאזית ומגרלית). הסברה הרווחת היא כי השפה נפרדה מהשפה הפרוטו-כרתװלית המשותפת באלף השני לפני הספירה או מוקדם יותר (כאלף שנה בטרם התפצלה השפה הלאזית-מגרלית מהגאורגית וכ-3,000 שנה לפני שזו האחרונה התפצלה לשתי שפות נפרדות).

הגיית השפה וכתיבתה
------------------

לא ברור לגמרי אם היה אלפבית סוואניתי, אולם כיום משמש האלפבית הגאורגי לכתיבה.

פונמות בסוואנית|  | סדקי | ענבלי | וילוני | חכי | שִנִּי | שפתי(־שִנִּי) |
| אפי |  |  |  |  | n |  | m |  |
| סותם |  | ʔ |  | qʰ/**ʼ** | g | kʰ/**ʼ** |  | d | tʰ/**ʼ** | b | pʰ/**ʼ** |
| מחוכך |  |  |  | ʤ | ʧʰ/**ʼ** | ʣ | ʦʰ/**ʼ** |  |
| חוכך |  | h | x ɣ | ʒ | ʃ | z | s | v | f |
| מקורב(צדי) |  |  | w |  | j |  |  |  |
|  |  |  |  | l |  |  |
| רוטט |  |  |  |  | r |  |  |
| **\*** תוספת פונמה בהתאמה לסטנדרט |

תנועות בסוואנית|  | אחורית | מרכזית | קדמית |
| סגורה | *u***ː** |  |  | y**ː** | *i***ː** |
| חצי-סגורה |  | *ə* |  | *e**ː*** |
| חצי-פתוחה | *ɔ***ː** |  | œ**ː** | *ɛ***ː** |
| פתוחה |  |  | *a***ː** |  | æ**ː** |
| **\*** תוספת פונמה בהתאמה
* הנטויות קיימות בכל הניבים
 |

אפיוני השפה
-----------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה.

ניבים
-----

הסוואנית מחולקת לניבים ולתת-הניבים הבאים: 

* באלית עלית (כ-15,000 דוברי הניב): אושגולית, קאלאית, איפארית, מולאכֿית, מסטית, לנזרית, לאטאלית.
* באלית תחתית (כ-12,000 דוברי הניב): בצ'וית, צכֿומרית, אצרית, פארית, צ'ובכֿית, לאכֿאמית
* לאשחית
* לנטכֿית: כֿלדית, כֿופורית, רצכֿמלורית, צ'ולורית

האזורים בהם נהוג ניב הבאלית (עלית ותחתית) הם: נפת מסטיה, מעלה אגן אינגורי, צפון מזרח אבחזיה ומעלה ומרכז ערוץ קודורי.

לקריאה נוספת
------------

* קווין טואיטה (1997),, מסת"ב 3895861545, (באנגלית)

קישורים חיצוניים
----------------

* סוואנית, באתר אתנולוג
* סוואנית, במסד נתונים TITUS
* פרויקט שפות כרתװליות בסכנת הכחדה, כולל קטעי וידאו של דיבור בשפה
* , אתר של מרינה קויצ'ינדזה
* הוליסקי, קווין טואיטה והווארד איזק ארונסון (2003),, עמ' 373, מסת"ב 1588114619, (אנגלית)
* 
* סוואנית, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4139654-6
* NKC: ph521472

 |
**יורדי קלאסי** (בהולנדית: **Jordy Clasie**; נולד ב-27 ביוני 1991) הוא כדורגלן הולנדי המשחק בעמדת הקשר בא.ז. אלקמאר מליגת העל ההולנדית ובנבחרת הולנד.

קריירה
------

### מועדונים

ב-15 באוגוסט 2010, קלאסי ערך את הופעת הבכורה שלו באקסלסיור רוטרדם והיה בהרכב הפותח בדרבי של רוטרדם, המשחק הסתיים בניצחון 3-2 על פיינורד. ב-31 ביולי 2011, לאחר שחזר לפיינורד מההשאלה לאקסלסיור, ערך את הופעת הבכורה שלו במועדון במשחק ידידות נגד מאלגה. בגלל עקשנותו והמשחק הטוב שלו, הוא הפך במהרה לאחד מהשחקנים הפופולרים והאהובים ביותר על ידי האוהדים. סגנון המשחק שלו זיכה אותו בכינוי "צ'אבי ההולנדי" על שם הכדורגלן הספרדי צ'אבי ואף כונה ליורשו של אנדראה פירלו.

ב-15 ביולי 2015 חתם קלאסי לחמש שנים בסאות'המפטון מהפרמייר ליג עבור 8 מיליון יורו. ב-30 ביולי ערך את הופעתו הבכורה בקבוצה בניצחון 3-0 על ויטסה ארנהם במוקדמות הליגה האירופית. ב-28 באוקטובר ערך את הופעתו הבכורה בליגה בתיקו 1-1 נגד ליברפול. ב-30 באוגוסט 2017 הושאל לקלאב ברוז' לעונה אחת. ב-25 ביולי 2018 חזר לפיינורד והושאל לעונה אחת. ב-22 ביולי 2019 חתם לארבע שנים בא.ז. אלקמאר.

### נבחרת הולנד

בנובמבר 2010, חודשיים לאחר הופעת הבכורה שלו באקסלסיור, הוא נבחר לסגל נבחרת הולנד עד גיל 21. בפברואר 2012, מאמן נבחרת הולנד הבוגרת, בארט ואן מרוויק, הביע את עניינו בקלאסי. הוא הודיע לו שהוא ברשימת ההמתנה לסגל הנבחרת ליורו 2012. הוא נבחר להיות בסגל הנבחרת למונדיאל 2014 שנערך בברזיל.

קישורים חיצוניים
----------------

ויקישיתוף מדיה וקבצים בנושא **יורדי קלאסי** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

| **נבחרת הולנד – מונדיאל 2014 (מקום שלישי)** |
| --- |
| 1 סילסן • 
2 פלאר • 
3 דה פריי • 
4 מרטינס אינדי • 
5 בלינד • 
6 דה גוזמן • 
7 יאנמאט • 
8 דה יונג • 
9 ואן פרסי • 
10 סניידר • 
11 רובן • 
12 ורהאג •
13 ולטמן • 
14 קונגולו •
15 קאוט •
16 קלאסי •
17 לנס •
18 פר •
19 הונטלאר •
20 ויינאלדם •
21 דפאי •
22 וורם •
23 קרול •
מאמן: ואן חאל | הולנדהולנד |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1214401740
* VIAF: 2626159613650441030001
* WorldCat (עם VIAF): 2626159613650441030001

 |
**יורדן פיליפוב** (בבולגרית: **Йордан Филипов**; ‏ 18 ביוני 1946, סופיה - 27 ביולי 1996, סופיה) היה כדורגלן בולגרי ששיחק בעמדת שוער בצסק"א ובנבחרת. ביתו הייתה ספורטאית מצטיינת. נכדו הוא כדורגלן אנדריי גלאבינוב.

קריירת
------

יורדן פיליפוב נולד בסופיה והחל לשחק כדורגל בגיל צעיר. לאחר מספר עונות בליגות הנמוכות, הצטרף פיליפוב בשנת 1965 לצסק"א סופיה בה שיחק עד לשנת 1980. בתקופה זו הוא זכה עם הקבוצה ב-8 אליפויות ו-4 גביעים. בעונת 1966/67 הגיע עם הקבוצה לחצי גמר גביע אירופה לאלופות.

בשנת 1980 הוא עזב ל"דונב רוסה" ובשנת 1983 עבר לשחק במלטה שם הוא זכה באליפות הליגה בעונת 1984/85.

בשנת 1985 חזר פיליפוב לבולגריה וסיים את הקריירה בשנת 1988 בגיל 42.

פיליפוב היה שוער נבחרת בולגריה בשנים 1969-1979. את המשחק הראשון בנבחרת הוא עשה בנובמבר 1969 במסגרת מוקדמות מונדיאל 1970 כאשר החליף את סימאון סימאונוב שנפצע בדקה ה-19 של המשחק נגד פולין.

לאחר סיום הקריירה כשחקן פיליפוב עבד מספר שנים כעוזר-מאמן צסק"א סופיה.

קישורים חיצוניים
----------------

* פרופיל, באתר Transfermarkt
* פרופיל, באתר National Football Teams
* נתוני משחקי פיליפוב בסצק"א סופיה
**איש הקציר** (אנגלית: **Reaper Man**) הוא האחד עשר בסדרת ספרי "עולם הדיסק" של טרי פראצ'ט והשני בתת-סדרת הספרים העוסקת בדמותו של "מוות", דמות על-טבעית של מלאך המוות בעלת אישיות.

עלילה
-----

הספר עוסק ב**מוות**, ישות אתנומורפית על-טבעית בדמות שלד עם גלימה שחורה וחרמש, שאחראי על המוות בעולם הדיסק ולוקח את נשמות האנשים אחרי מותם. המשגיחים של המציאות (The Auditors), רוחות חסרות אישיות העובדות בשירותו של המרחב-והזמן עזראל, מחליטים שיש לפטר את מוות מעבודתו מאחר שפיתח אישיות וחיבה כלפי בני התמותה. מוות מוחה על פיטוריו אך נאלץ לקבלם. הוא מקבל שעון חול וזמן קצוב לחיות, לפני שימות כאשר המוות החדש יבוא לקחת אותו.

בחייו החדשים, מוצא מוות עבודה בחווה נידחת בהרי הרמטופ ("רמת איל"). חקלאית זקנה בשם רנטה פליטוורת' מעסיקה זר גבוה ומסתורי בשם **ביל דלת** (במקור: Bill Door) המתגלה כמומחה בעבודת הקצירה באמצעות חרמש.

בינתיים, בכרך הסואן וההומה של אנק-מורפורק, דברים מתחילים לצאת מכלל שליטה בעקבות המחסור במוות שייקח את נשמותיהם של אלה שחייהם כבר תמו. כוח החיים חוזר לארץ וגורם לגופות, חפצים ואף קללות לקום לתחייה. המכשף הזקן, וינדל פונס, שהיה אמור למות בשיבה טובה (המכשפים האשפים יודעים מתי ימותו וזוכים לביקור אישי ממוות) חוזר לחיים בתור זומבי וחרף מאמציהם של חבריו המכשפים - לא מצליח לנוח על משכבו בשלום. הוא פוגש חבורת מפלצות ואל-מתים, שהוקמה על ידי פעיל לזכויות המתים (רג נעל), ואיתם הוא יוצא לחקור את תעלומת עגלות הברזל המסתוריות שגונבות חפצים ואנשים מהעיר ומושכות אותם אל עבר מבנה מסתורי העשוי זכוכית ושיש (פארודיה על קניונים מודרניים).

בינתיים, יומו של ביל דלת קרב, אחרי שהקריב את חייו על מנת להציל ילדה קטנה, ומסתבר לו שהוא אינו רוצה למות. רנטה, המתוודעת לזהותו האמיתית, עוזרת לו להכין את עצמו למאבק נגד המוות החדש. מוות - שמלא בחימה וסלידה מדרכו של יורשו החובש כתר, חובב דרמה וחסר כל חמלה אנושית - מחליט לקחת על עצמו מחדש את התפקיד ולסדר את כל הבלאגן שנוצר. לשם כך, עליו להביס את המוות החדש והמקצרה האוטומטית של סימנל, ולטפל במשגיחים של המציאות.

קישורים חיצוניים
----------------

* איש הקציר, באתר OCLC (באנגלית)

* הערות עבור "איש הקציר"
* ציטוטים מ"איש הקציר"

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: d4564f62-9e24-4983-86d6-ecc5577014a2

 |
**תמרה אויניק** (בספרדית: **Tamara Oynick**; נולדה ב-28 במרץ 1953) היא שחיינית מקסיקנית-יהודייה לשעבר, אלופת המכביה השמינית (1969), אלופה ושיאנית מקסיקו שייצגה את מדינתה במשחקים האולימפיים (מקסיקו סיטי 1968).

ביוגרפיה
--------

אויניק נולדה גדלה במקסיקו סיטי.

### 1965

בתחרויות השחייה של המכביה השביעית שנערכו בבריכת גלית ביד אליהו, באוגוסט 1965 זכתה אויניק במדליית כסף במשחה ל-200 מטר חזה בתוצאה של 3:06.1 דקות, אחרי שלומית ניר שקבעה שיא ישראלי חדש של 3:02.3 דקות ולפני ר. הרבר מדרום אפריקה (3:06.7 דקות).

### 1966

במשחקי מרכז אמריקה והקריביים שנערכו בסן חואן שבפוארטו ריקו בשנת 1966 זכתה אויניק ב-3 מדליות, 1 זהב ו-2 כסף. מדליית זהב במשחה ל-200 מטר חזה בתוצאה של 3:02.3 דקות, מדליות כסף, במשחה ל-100 מטר חזה בתוצאה של 1:26.3 דקות ובמשחה שליחות 4x100 מטר מעורב (5:06.2 דקות).

### 1967

במשחקים הפאן אמריקאיים שנערכו בוויניפג, קנדה בשנת 1967 סיימה אויניק במקום רביעי במשחה ל-200 מטר חזה בתוצאה של 2:58.5 דקות.(אנ')

### 1968

באולימפיאדת מקסיקו סיטי (1968) סיימה אויניק במקום 11 במשחה ל-200 מטר חזה בתוצאה של 2:52.4 דקות, במקום 26 במשחה ל-100 מטר חזה בתוצאה של 1:22.7 דקות, במקום 15 במשחה ל-400 מטר מעורב אישי בתוצאה של 5:48.4 דקות ובמקום 13 במשחה שליחות 4x100 מטר מעורב בתוצאה של 4:51.0 דקות.

### 1969

#### אלופת המכביה

בתחרויות השחייה של המכביה השמינית שנערכו בבריכת גלי גיל, רמת גן לעיני אלפי צופים, בסוף יולי 1969 זכתה אויניק ב-3 מדליות, אחת מכל סוג. מדליית זהב במשחה ל-200 מטר חזה בתוצאה של 2:53.3 דקות, לפני שלומית ניר (2:54.4 דקות) ואלן אפשטיין מארצות הברית (3:02.6 דקות), מדליית כסף במשחה ל-100 מטר חזה בתוצאה של 1:24.1 דקות, אחרי שלומית ניר (1:20.1 דקות) ולפני בברלי בורק מדרום אפריקה (1:24.6 דקות) ומדליית ארד, במשחה ל-400 מטר מעורב אישי בתוצאה של 5:48.3 דקות, אחרי מריאן שפירא מארצות הברית שקבעה שיא מכביה חדש של 5:33.2 דקות ושלומית ניר (5:44.9 דקות). נוסף לכך, היא סיימה במקום שישי במשחה ל-200 מטר מעורב אישי בתוצאה של 2:46.6 דקות.

קישורים חיצוניים
----------------

* תמרה אויניק, באתר olympedia.org

הערות שוליים
------------

1. ↑  עמירם קלאוס, רומנובסקי באה, ניצחה ונסעה, מעריב, 26 באוגוסט 1965
2. ↑  1970 Central American and Caribbean Games, תוצאות רשמיות (בספרדית)
3. ↑  ספיץ שרף את מימי "גלי גיל" במשחה המהיר ביותר בישראל, מעריב, 30 ביולי 1969
4. ↑  בתום היום השלישי של תחרויות השחייה ... "ילדי המים" של טלקי הציבו 4 שיאים, דבר, 1 באוגוסט 1969
5. ↑  שפיץ חתר 100 מטר ב-52.9 ש' בשליחים, דבר, 3 באוגוסט 1969
6. ↑  יעקב ברוש, ביום האחרון של תחרויות השחייה הושג רק שיא לרומי... ברזילאי, מעריב, 4 באוגוסט 1969
7. ↑  נאנסי שפיץ חתרה 800 מ' ב-9:40.5 ד', דבר, 4 באוגוסט 1969
**יורו NCAP**‏ (באנגלית: **European New Car Assessment Programme**), הוא ארגון להערכת בטיחות של כלי רכב. הארגון, שנוסד בשנת 1997, נהנה נכון ל-2012 מתמיכת שבע ממשלות אירופאיות ומאיגודי נהיגה וצרכנים מכל מדינות אירופה.

כדי לדרג את רמת הבטיחות של כלי הרכב החדשים, מבצע הארגון מבחני ריסוק לכלי רכב שונים, במימון עצמי. מבחני הריסוק כוללים התנגשות חזיתית, התנגשות צד, פגיעה בעמוד, הגנה על הולכי רגל והגנה על ילדים.

סוגי הפגיעות
------------

דוגמה לביום פגיעת צד
* פגיעת חזית נערכת במהירות של 64 קמ"ש. התנגשות זו מבוצעת בין המכונית לגוף הניתן לכיפוף (על מנת לדמות פגיעה ברכב אחר) והמגע בין שטח החזית של הגוף למכונית הנבדקת הוא 40% מחזית הרכב (לא כולל מראות צד).
* פגיעת צד במהירות של 50 קמ"ש נערכת בין עגלה נגררת בעלת חרטום הניתן לכיפוף ברוחב מטר וחצי לבין מרכז דלת הנהג.
* פגיעה בהולכי רגל במהירות של 40 קמ"ש נערכת בין הרכב ל"מבוגר" ו"ילד".
* פגיעה בעמוד במהירות של 29 קמ"ש נערכת כאשר הרכב הנבחן מוסע על עגלה הצידה ומתנגש בעמוד.

כדי לבחון את עוצמת הפגיעה בנוסעי הרכב, נעזרים בבובות מבחן מיוחדות המדמות גוף אדם. 

בסיכום המבחנים, נאספים הנתונים ומתקבלים שלושה דירוגים לכלי הרכב, כאשר כל דירוג נע בין אחד לחמישה כוכבי בטיחות. שלושת הדירוגים הם דירוג לבטיחות המבוגר, דירוג לבטיחות הילד ודירוג לבטיחות הולכי הרגל. בנוסף מוזכרים אביזרי הבטיחות של הרכב (כריות אוויר, התרעה על אי חגירת חגורת בטיחות ועוד).

השפעת הבדיקה על יצרני הרכב
--------------------------

קהל הצרכנים נותן חשיבות רבה לבטיחות הרכב בעת הקנייה. דעת הקהל משפיעה על יצרני הרכב. ולכן, במקרים בהם רמת הבטיחות של הרכב גבוהה, נעזרים יצרני הרכב בנתון זה כמקדם מכירות. לעומת זאת, במקרים בהם הנתון נמוך או מאכזב, עלולים יצרני הרכב לעכב השקה של דגם חדש. כיוון שהארגון מבצע את מבחני הריסוק עם דגמי הרכב הכי פחות מאובזרים שהיצרן מציע באירופה, נוטים היצרנים להעלות את רמות אבזור הבטיחות גם בדגמים עם חבילות אבזור בסיסיות. כך נמנע המצב בו מוצעים לצרכן כלי רכב זולים, אך נחותים מבחינה בטיחותית.

יצרני הרכב מקבלים אפשרות לסקור את תוצאות המבחן לפני פרסומו. יצרן המעוניין בכך, יכול להכניס שיפורי בטיחות ברכבו ולבקש מבחן חוזר. פרסום התוצאות מעוכב עד לביצוע המבחן החוזר שבפעם זו ממומן על ידי היצרן.

קישורים חיצוניים
----------------

ויקישיתוף מדיה וקבצים בנושא **יורו NCAP** בוויקישיתוף
* אתר האינטרנט הרשמי של יורו NCAP
* מבחני ריסוק באתר עמותת אור ירוק
* סרטון הדגמה למבחני ריסוק של עמותת אור ירוק

הערות שוליים
------------

1. ↑  EuroNCAP - About Us
2. ↑  Front Impact
3. ↑  Car to Car Side Impact
4. ↑  Pedestrian Protection
5. ↑  Pole Side Impact
"**יד ענוגה**" (1975–1978) הוא מיצב מאת האמן הישראלי משה גרשוני.

העבודה הוצגה לראשונה בתערוכה קבוצתית גדולה בשם "אמן - חברה - אמן" שהתקיימה במוזיאון תל אביב לאמנות. התצוגה במוזיאון כללה הגדלה של כתבה עיתונאית - "סיפורו של יוסף זיאד כפי שסופר לד"ר לרוי פריזן", שפורסמה ב-1 במאי 1976 בעיתון "הארץ", המתארת התעללות והשפלה שעבר יוסף זיאד, פלסטיני מחברון, בידי חיילי צה"ל. לצד הכתבה הונח שולחן ועליו רשמקול ובו קלטת שבה שר גרשוני את שירו של זלמן שניאור "יד ענוגה". ההקלטה שודרה אחת לשעה בעזרת רמקול אשר הונח על גגו של המוזיאון.

לתצוגת העבודה במוזיאון קדמה שורה של עבודות הכנה אשר הוצגו באירועים שונים. כבר בשנת 1971 יצר גרשוני רישום שבו מופיע שם השיר על גבי דף מפנקס, כחלק מסדרה של עבודות העוסקות בזיכרון האישי של האמן. בשנת 1975 הושמעה הקלטת השיר מראש גג מוזיאון ישראל בירושלים בתערוכה "סדנה פתוחה", ובשנה שלאחר מכן בבית האמנים בתל אביב.

השיר "יד ענוגה", שהתפרסם בפי הזמר יוסף שפינדל בשנות השלושים של המאה ה-20, שילב שיר אהבה נוגה עם מנגינה בדווית, באופן הדומה לשירים רבים מאותה תקופה. השיר זכה לביצוע מחודש בשנות החמישים בידי אילקה רווה במועדון החמאם ביפו.

בקטלוג התערוכה הסביר גרשוני את בחירתו בשיר כנובעת ממניעים פוליטיים ורגשיים כאחד: 

> 
> אם אני אגיד שהשיר הוא מלפני 50 שנה ומקורו בתקופות של התיישבות מסוימת בארץ, וציונות מסוימת, האם זה אומר משהו? לשיר יש משמעות רגשית בשבילי. המנגינה היא בעלת מוטיבים מזרחיים. אני שר אותה כמו שאני זוכר שאילקה רווה היה שר את השיר במועדוני לילה ביפו, והוא שר כמו שהיו שרים פעם, בזמן ההתלהבות המזרחית, כשעדיין ניסו להיות מושפעים מהמזרח. בפס קול שמופיע כאן אני כאילו יושב ולומד לעצמי איך אני צריך לשיר יד ענוגה נכון.
> 
> 
> 
> — אירית סגולי, "האדום שלי הוא דמך היקר", **סטודיו**, גיליון מס' 76, אוקטובר-נובמבר 1996, עמ' 38-39.
> 

העבודה "יד ענוגה" שוחזרה על ידי האוצרת וחוקרת האומנות, אירית סגולי, לתצוגה בגלריה של בית הספר לאמנות "המדרשה" ברחוב דיזנגוף בתל אביב ומוצגת בתצוגת קבע שם. בשנת 2008 הוצגה העבודה גם בתערוכה "גופי עצמי: שנות השבעים באמנות ישראל" במוזיאון תל אביב לאמנות.

קישורים חיצוניים
----------------

* על "יד ענוגה" - שיחזור עבודה משנת 1975, טקסט מאת אירית סגולי
* מילות השיר "יד ענוגה" באתר שירונט
* האזנה לשיר "יד ענוגה" בביצוע המקורי של יוסף שפינדל מתוך "שירים ששמענו פעם", (שיר מס' 3)(הקישור אינו פעיל)

הערות שוליים
------------

1. ↑  גדעון עפרת, "גרשוני באפור", **סטודיו** 40 (ינואר 1993), עמ' 23.
2. ↑  יוסף ספיבק רואה את הלחן כמושפע ממקור סורי. ראו מאמרו "ראשי פרקים בתולדות הזמר העברי".

| **משה גרשוני** |
| --- |
| פיסול | הנייר נראה לבן מבחוץ אבל בפנים הוא שחור (1970) • אבי זקני (1970) • יד ענוגה (1978) • מי ציוני ומי לא (1979) • בדם ליבי (1980) • אטימה אדומה: תיאטרון (1980) • חייל! חייל! (1981) • תשיר, חייל: (1981) • איזה חייל נהדר (1982) • ח"י רקפות (1984) • אבינו מלכנו (1984) • קדיש (1984) • יצחק יצחק (1985) • במראה ובחידות (1986) • י"ג תחריטים לשירי חיים נחמן ביאליק (1987) • בודפשט (1988-1987) • צדק לפניו יהלך (1988-1987) • ללא כותרת (מגן דוד שחור) (1992) • ללא כותרת (אל מלא רחמים) (1996-1995) |  |
**יורדן מילצ'ב מינב** (בבולגרית: **Йордан Милчев Минев**; נולד ב-14 באוקטובר 1980) הוא כדורגלן בולגרי המשחק בהבאר פאזארדז'יק בעמדת המגן.

קריירת מועדונים
---------------

מינב התחיל את הקריירה שלו בהבאר פאזארדז'יק. בשנת 2001 עבר לבלאסטיטסה פטריץ'. בינואר 2004 חתם ברודופה סמוליאן בה שיחק עד סיום העונה. בשנת 2005 הוא הצטרף לבוטב פלובדיב. בינואר 2009 חתם בצסק"א סופיה. ב-23 במאי 2009 קיבל כרטיס צהוב שני נגד לוקומוטיב סופיה. במרץ 2011 שוחרר מצסק"א לאחר שלא זכה לדקות משחק וחזר לבוטב פלובדיב עד לסיום העונה.

ב-30 במאי 2011 חתם בלודוגורץ ראזגרד. ב-6 באוגוסט 2011 ערך את הופעת הבכורה שלו בליגה במדי לודוגורץ נגד לוקומוטיב פלובדיב. כבר בעונתו הראשונה במועדון זכה באליפות ראשונה בקריירה שהייתה גם הראשונה של המועדון. ב-26 בספטמבר 2013 נטען כי לקח חומרים אסורים, אך בסופו של דבר החששות לא מומשו. ב-22 באוקטובר 2014 הבקיע את שער הבכורה שלו בלודוגורץ בניצחון 0-1 נגד פ.צ. בזל.

בקיץ 2017 חזר לקדנציה שנייה בבוטב פלובדיב.

קריירה בינלאומית
----------------

ב-19 בנובמבר 2008 ערך את הופעת הבכורה שלו בנבחרת בולגריה בהפסד 6-1 נגד סרביה. באוקטובר 2011 חזר לנבחרת לאחר שלוש שנות היעדרות.

תארים
-----

לודוגורץ ראזגרד
* אליפות בולגריה: 2011/2012, 2012/2013, 2013/2014, 2014/2015, 2015/2016, 2016/2017
* הגביע הבולגרי: 2011/2012, 2013/2014
* הסופר קאפ הבולגרי: 2012, 2014

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu
**יורדניס ארנסיביה** (בספרדית: **Yordanis Arencibia**; נולד ב-24 בינואר 1980) הוא ג'ודוקא עבר קובני אשר התחרה בקטגוריית המשקל עד 66 ק"ג.

ארנסיביה התחרה שלוש פעמים במשחקים האולימפיים בשנים 2000, 2004 ו-2008. באתונה 2004 ובבייג'ינג 2008 הוא זכה במדליית הארד בקטגוריית המשקל עד 66 ק"ג.

ארנסיביה מחזיק בארבע מדליות מאליפויות העולם, מדליית כסף (2007) ושלוש מדליות ארד (1999, 2001 ו-2003). במשחקים הפאן-אמריקאיים הוא זכה במדליית זהב (2003) ושתי מדליות ארד (1999 ו-2007) ובאליפויות הפאן אמריקאיות הוא מחזיק בארבע מדליות זהב (2002, 2006, 2007 ו-2008), שלוש מדליות כסף (1998, 2001 ו-2004) ומדליית ארד (2009).

במהלך הקריירה זכה ארנסיביה בעשרות מדליות בטורנירים מהסבב העולמי וביניהן מדליות מטורניר פריז היוקרתי.

קישורים חיצוניים
----------------

* יורדניס ארנסיביה, באתר olympedia.org
* יורדניס ארנסיביה, באתר איגוד הג'ודו העולמי
* יורדניס ארנסיביה, באתר JudoInside.com

הערות שוליים
------------

1. ↑  פרופיל וסטטיסטיקות אודות הג'ודוקא באתר sports-reference.com
2. ↑  מידע על הג'ודוקא באתר JudoInside.
שקע קפריסאי (קווים לבנים - איזוברים) שמרכזו מעט צפונית לקפריסין. אירוע זה הביא (בגיבוי אפיק רום) לירידת גשם בעל אופי חורפי, שהיווה את היורה של אותה עונה.
ה**יורה** הוא הגשם הראשון שיורד בסתיו באזורי האקלים הים תיכוני. בישראל, בדרך כלל יורד היורה בחודשים אוקטובר או נובמבר. תופעת היורה ייחודית לאקלים ים-תיכוני, שרק בו אין גשמים במשך עונת הקיץ. באזורי האקלים הממוזג לא מפסיקים הגשמים לפרק זמן ממושך בשנה, ולכן לא מיוחסת שם חשיבות לגשם הראשון שמבשר את תחילת עונת גשמי הסתיו. היורה הוא גשם סמלי ביהדות והוא מבשר על בוא החורף - העונה הקרה והגשומה במזרח התיכון.

הגדרה מטאורולוגית
-----------------

ההגדרה המטאורולוגית ליורה בישראל היא הגשם הראשון היורד כתוצאה מהשפעת שקע ברומטרי (מסוג שקע חזיתי), לאחר עונת הקיץ (שנמשכת בדרך כלל בין החודשים יוני לספטמבר). במהלך הקיץ יכולים לרדת גשמים קלים כתוצאה מהתעמקות האפיק הפרסי שהיא מערכת שנוצרת כתוצאה משקע תרמי, ונוכחת באורח קבע בחודשי הקיץ. במהלך הסתיו עשויים לרדת גשמי זעף גם כתוצאה מפעילות של אפיק מים סוף, אשר גם היא מערכת תרמית, אולם בדרך כלל גשמים אלו לא יורדים בתפרוסת נרחבת.

פירוש המילה
-----------

המילה "יורה" מוזכרת כבר בתנ"ך בספר דברים: "וְנָתַתִּי מְטַר אַרְצְכֶם בְּעִתּוֹ, יוֹרֶה וּמַלְקוֹשׁ" (דברים יא יד). חז"ל בתלמוד בבלי, מסכת תענית, דף ו', עמוד א' נתנו שלושה פירושים למילה:

* "ש**מורה** את הבריות להטיח גגותיהן ולהכניס פירותיהן ולעשות כל צורכיהן". כלומר, המילה 'יורה' משורש **יר"ה** = להורות, ללמד. כי היורה, הגשם הראשון, מלמד להתארגן לקראת החורף, לטייח את הגגות, לסתום את נקודות התורפה הרטובות שדרכם יטפטפו הגשמים לבית - התראה ראשונה לקראת החורף.
* "ש**מרוֶה** את הארץ ומשקה עד התהום, שנאמר: "תְּלָמֶיהָ רַוֵּה, נַחֵת גְּדוּדֶהָ; בִּרְבִיבִים תְּמֹגְגֶנָּה, צִמְחָהּ תְּבָרֵךְ" (תהלים סה יא). כלומר 'יורה' משורש **רו"ה** - שמרווה את התלמים המצפים למטר.
* "שהוא יורד בנחת ואינו יורד בזעף או אינו יורה אלא שמשיר את הפירות ומשטיף את הזרעים ומשטיף את האילנות". כלומר, יורה משורש יר"ה מלשון "יָרֹה יִיָּרֶה" (שמות יט יג), כיריית חץ שאינו מחטיא את המטרה, כדברי רש"י (שם): "ההולך ביושר ואינו נוטה לכאן ולכאן".

ראו גם
------

* מלקוש, הגשם האחרון
* פטריכור
* אפיק רום
* אקלים ארץ ישראל
* מודלים לחיזוי מזג אוויר

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **יורה** |

* יוֹרֶה, באתר האקדמיה ללשון העברית, 28 בספטמבר 2014
אלוזאורוס.
**אוומטאטרסליה** (שם מדעי: Avemetatarsalia) היא קבוצה של זוחלים ארכוזאורים קדומים המהווים את אחת משתי קבוצות הארכוזאורים, לצד הפסאודוסוכיה. משמעות שמם היא: "עצמות מסרק של עופות", עקב מבנה העצמות המבדיל אותם מקרובי התנינאים. הקבוצה הוגדרה ב-1999 בידי הפלאונטולוג הבריטי מייקל בנטון והיא כוללת את כל הדינוזאורים, דמויי הדינוזאורים, העופות והפטרוזאורים המעופפים. בעבר היו ידועים בשם **אורניתודירה** (Ornithodira).

בני קבוצה זו התפתחו החל מאמצע הטריאס לפני 245 מיליון שנה. כל המינים נכחדו עד לפני 66 מיליון שנה עם הכחדת הקרטיקון, למעט העופות (כיום הם מהווים מחלקה נפרדת מאבותיהם הזוחלים). במראם הם החלו כבעלי מבנה ראש קצר יותר מהפסאודוסוכים, דמויי-התנינים, גופם היה קטן יותר והם היו חסרי אוסטאודרם על הגוף להגנה.

לאורך הטריאס ולאורך המזוזואיקון ארכוזאורים אלה התפתחו לשני מסלולים: אחד לראשוני הפטרוזאורים שעפו ושלטו באוויר ואחד לדמויי הדינוזאורים, אשר התפתחו לדינוזאורים אמיתיים. הללו היו בעלי מגוון גדול של צורות וגדלים שונים, אחדים מהם כמו הזאורופודים היו גדולים יותר מכל חיה יבשתית בעולם, וחלקם כמו הולוצירפטור עטו נוצות. למעשה בני קבוצה זו הם היחידים שכוסו בנוצות.

מיון
----

* קבוצה Aphanosauria - נכחדה
* קבוצה **אורניתודירה** (Ornithodira)
	+ - * סוג ללא מקור Faxinalipterus?
		- משפחה סקלרמוכליים (Scleromochlidae) - נכחדה
	+ קבוצה פטרוזאורומורפה (Pterosauromorpha) - נכחדה
		- סדרה פטרוזאורים (Pterosauria)
	+ קבוצה דמויי דינוזאורים (Dinosauromorpha)
		- משפחה לגרפטיים (Lagerpetidae)
		- קבוצה Dinosauriformes
			* קבוצה דינוזאוריה (Dinosauria) - נכחדה למעט העופות

קישורים חיצוניים
----------------

ויקישיתוף מדיה וקבצים בנושא **אוומטאטרסליה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
 |
**אוון פטריק ג'וינר** (באנגלית: **Owen Patrick Joyner**; נולד ב-19 ביולי 2000) הוא שחקן אמריקאי. מוכר מתפקידו בתור כריסטיאן "קריספו" פאוורס בסדרה "100 דברים להספיק לפני התיכון" (2014–2016), בתור ארק בסדרה "בית ספר לאבירים" (2018–2019); שניהם של ניקלודיאון ובשל תפקידו בתור אלכס מרסר בקומדיה המוזיקלית של נטפליקס; "ג'ולי והפנטומים" (2020).

ביוגרפיה
--------

אוון ג'וינר נולד ב-19 ביולי 2000 בעיר נורמן, 35 ק"מ מדרום לאוקלהומה סיטי, בנם של מייק ג'וינר ודינה ג'וינר (בלום-ג'וינר לשעבר, כיום ג'וינר-גנץ) וגדל עם שלושת אחיו האנה, היידן ולוקה.

אמו דינה הגיעה מהמבורג, גרמניה שם סיימה את לימודיה בבית הספר המסחרי הממלכתי ובית הספר לעסקים בוונדנשטראסה לפני שהיגרה לארצות הברית. לאחר שסיימה תואר שני באוניברסיטת אוקלהומה, למדה בבית ספר לאחיות במכללה הקהילתית של אוקלהומה סיטי ואז עבדה בחברת פלורן טכנולוגיות בע"מ באוקלהומה סיטי.

בנוסף לאנגלית, אוון דובר גרמנית. הוא החל לשחק לאחר שצפה בהופעת חבר בתיאטרון, שם זכה לתשומת ליבו של במאי תיאטרון שהזמין אותו לאודישן להפקתו הבאה. לאחר שהתקבל לתפקיד האמור, אף על פי שלא רצה להופיע בעצמו, החל לשחק במחזות ומחזות זמר שונים. הוא שיחק את התפקיד של נייט ג'ונאס במחזמר "מחנה רוק" ואת "טום מארלו" במחזמר "חדשות טובות". היה לו הופעות אחדות כזמר ורקדן במופע חג המולד שאורגן על ידי התזמורת הסימפונית הפילהרמונית של אוקלהומה סיטי, כשיחק את איש הפח בהפקה של "הקוסם מארץ עוץ".

קריירה
------

ג'וינר השתתף בפרסומת עבור מחלקת התיירות והנופש של אוקלהומה. לאחר שמצא סוכן, הוא הגיע ללוס אנג'לס כדי להתמקד בקריירת המשחק, ותוך זמן קצר לוהק לקומדיית המצבים של ניקלודיאון, "100 דברים להספיק לפני התיכון". בנוסף לעבודתו בסדרה, שיחק גם בסרט הקולנוע "The Veil" של ברנט ראיין גרין, לצד ויליאם לוי, סרינדה סוואן וויליאם מוזלי.

בשנת 2018 שיחק בסדרה "בית ספר לאבירים" לצד דניאלה פרקינס ולילימאר הרננדז.

בשנת 2020 שיחק בסדרה "ג'ולי והפנטומים".

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 2017 | *The Veil* | ילד משבטי ההרים |  |
| TBA | *Something Here* | דילון |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 2014–2016 | 100 דברים להספיק לפני התיכון | כריסטיאן "קריספו" פאוורס | תפקיד ראשי; 25 פרקים |
| 2017 | משפחת רעם | היינריך הידנוויל השלישי | פרק: "Save the Past Dance" |
| 2018–2019 | בית ספר לאבירים | ארק | תפקיד ראשי (2 עונות); 29 פרקים |
| 2019 | הסוכן הנרי | ארק | פרק: "Knight & Danger" |
| 2020 | ג'ולי והפנטומים | אלכס מרסר | תפקיד ראשי; 9 פרקים |
| 2022 | אקפולקו | צ'אד | פרק: "Glory Days" |

קישורים חיצוניים
----------------

* אוון ג'וינר, ברשת החברתית פייסבוק
* אוון ג'וינר, ברשת החברתית טוויטר
* אוון ג'וינר, ברשת החברתית אינסטגרם
* אוון ג'וינר, ברשת החברתית טיקטוק
* אוון ג'וינר, סרטונים בערוץ היוטיוב
* אוון ג'וינר, במסד הנתונים הקולנועיים IMDb (באנגלית)

הערות שוליים
------------

1. ↑  Luka Joyner (אורכב 20.11.2015 בארכיון Wayback Machine) auf der offiziellen Webpräsenz der Oklahoma Sooners (englisch), abgerufen am 11. November 2015
2. ↑  Joyner, Gantz (englisch), abgerufen am 11. November 2015
3. 1 2  Norman teenager Owen Joyner stars as Crispo on '100 Things to Do Before High School' (englisch), abgerufen am 11. November 2015
**ניתוח סיכון-תועלת** הוא תהליך בו בוחנים סיכון צפוי אל מול התועלת הצפויה מלקיחת הסיכון לשם קבלת החלטה בתנאי אי וודאות. בניגוד לניתוח עלות-תועלת הנעשה כאשר ידועות העלויות והתועלות או אומדנים שלהן, פעמים רבות יש צורך בקבלת החלטות לגבי תהליכים אקראיים או בהינתן מידע סטטיסטי.

הסיכון מחושב כמכפלה של עלות צפויה בהסתברות להופעתה, והתועלת מוכפלת גם היא בהסתברות לקבלתה. הכדאיות מחושבת כהפרש בין התועלת לסיכון, ובמידה והיא חיובית נאמר שההחלטה כדאית. במקרה שקיים אוסף של עלויות ותועלות אפשריות, הכדאיות מחושבת כתוחלת של פונקציית משקל שמגדירה את מידת העלות והתועלת של כל מאורע כך שהיא חיובית עבור תועלת ושלילית עבור עלות. על פי הגדרה זו, הכדאיות שווה למידת התועלת הצפויה ממספר רב של מאורעות.

במרוצת השנים הלכה והתפתחה תורת ההחלטות בתחום של החלטות בתנאי אי ודאות, במיוחד ככלי ניתוח שכיח במודלים כלכליים, מכיוון שבמחקרים כלכליים נהוג להניח שהאדם הוא מקבל החלטות רציונלי ותנאי אי הוודאות מאפיינים תנאים של שווקים. במחקר רפואי, על החוקר להראות כי מידת התועלת מהמחקר גוברת על הסיכון שלו על מנת שהמחקר ייחשב אתי.

ראו גם
------

* תורת ההחלטות
* תורת הערך
* ההימור של פסקל